Emīlija Viesture
Emīlija Viesture (dzimusi 1891. gada 21. maijā Nītaurē, mirusi 1947. gada 6. septembrī) bija latviešu aktrise un režisore. Izglītību ieguvusi Natālijas Draudziņas ģimnāzijā. 1913. gadā absolvējusi Jēkaba Dubura dramatiskos kursus. 1914./1915. gada sezonā bijusi Jaunā Rīgas teātra aktrise. 1919. gadā spēlējusi Komēdijas teātrī Liepājā. Tāpat bijusi Latvijas Nacionālā teātra, Dailes teātra, Liepājas teātra un Jaunatnes teātra aktrise. 1919. gadā un no 1934. līdz 1936. gadam Liepājas teātrī bijusi gan aktrise, gan režisore. 1936. gadā strādājusi Latvijas Radiofona teātrī. 1947. gadā Viesturei piešķirts Latvijas PSR Nopelniem bagātās skatuves mākslinieces goda nosaukums.